SL Uradni list Evropske unije L 202/1

UREDBA KOMISIJE (EU) št. 737/2014

z dne 24. junija 2014

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 2-fenilfenol, klormekvat, ciflufenamid, ciflutrin, dikambo, fluopikolid, flutriafol, fosetil, indoksakarb, izoprotiolan, mandipropamid, metaldehid, metkonazol, fosmet, pikloram, propizamid, piriproksifen, saflufenacil, spinosad in trifloksistrobin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za 2-fenilfenol, indoksakarb in metkonazol so določene v Prilogi II k Uredbi (ES) št. 396/2005. MRL za klormekvat, ciflutrin, propizamid in trifloksistrobin so bile določene v Prilogi II in delu B Priloge III k Uredbi (ES) št. 396/2005. MRL za ciflufenamid, dikambo, fluopikolid, flutriafol, fosetil, izoprotiolan, mandipropamid, metaldehid, fosmet, pikloram, piriproksifen in spinosad so bile določene v delu A Priloge III k Uredbi (ES) št. 396/2005. Za saflufenacil niso bile določene posebne MRL niti snov ni bila vključena v Prilogo IV k navedeni uredbi, zato se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov klormekvat, za uporabo na hruškah, žitih in proizvodih živalskega izvora je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za ciflufenamid je bila vložena vloga za uporabo na jagodah in papriki. Za ciflutrin je bila vložena vloga za uporabo na artičokah. Za dikambo je bila vložena vloga za uporabo na zeliščih ter listih in cvetovih za zeliščne poparke. Za fluopikolid je bila vložena vloga za uporabo na hmelju. Za fosetil je bila vložena vloga za uporabo na kiviju, krompirju in začimbah. Za indoksakarb je bila vložena vloga za uporabo na fižolu (v strokih) in gorčičnem semenu. Za mandipropamid je bila vložena vloga za uporabo na paradižniku. Za metaldehid je bila vložena vloga za uporabo na fižolu (svežem in suhem) in grahu (svežem in suhem). Za metkonazol je bila vložena vloga za uporabo na ječmenu in ovsu. Za fosmet je bila vložena vloga za uporabo na agrumih in pečkatem sadju. Za pikloram je bila vložena vloga za uporabo na ogrščici in gorčičnem semenu. Za propizamid je bila vložena vloga za uporabo na listih, cvetovih in koreninah za zeliščne poparke. Za spinosad je bila vložena vloga za uporabo na drobnem sadju in jagodičevju pod številčno oznako 0154000 in proizvodih živalskega izvora. Za trifloksistrobin je bila vložena vloga za uporabo na hrenu, korenu peteršilja in portulaku.

(4) V skladu s členom 6(2) in (4) Uredbe (ES) št. 396/2005 je bila vložena vloga za saflufenacil na pomarančah, limonah, grenivkah, mandljih, ameriških orehih, jabolkih, hruškah, breskvah, slivah, češnjah, grozdju, bananah, mangu, krompirju, stročnicah, sladki koruzi, koruzi, pšenici, rižu, ječmenu, ovsu, ržu, sirku, prosu, sladkornem trsu, suhem grahu, suhem fižolu, soji, sončničnem semenu, bombaževem semenu in kavnih zrnih. Vložnik trdi, da ob odobreni uporabi navedene snovi na takih kmetijskih rastlinah v Latinski Ameriki, Združenih državah in Kanadi ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.

(5) Take vloge so bile vložene tudi za fluopikolid na korenasti in gomoljasti zelenjavi in za flutriafol na pečkatem sadju, češnjah, breskvah in slivah. Vložniki v obeh primerih trdijo, da ob odobreni uporabi navedenih snovi na takih kmetijskih pridelkih v Združenih državah ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih pridelkov potrebne višje MRL. Za piriproksifen je bila vložena vloga za uporabo na koščičastem sadju in čaju. Vložnik trdi, da ob odobreni uporabi navedene snovi na takih kmetijskih rastlinah v Združenih državah in na Japonskem ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.

(6) V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.

(7) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.

(8) Agencija je v obrazloženih mnenjih ugotovila, da predloženi podatki o uporabi fosetila na krompirju, propizamida na koreninah za zeliščne poparke, piriproksifena na marelicah in trifloksistrobina na portulaku ne zadostujejo za določitev novih MRL. Obstoječe MRL bi zato morale ostati nespremenjene.

(9) Glede uporabe spinosada na drobnem sadju in jagodičevju je Agencija ugotovila, da predloženi podatki ne zadostujejo za določitev nove MRL na podlagi uporabe v zaprtem prostoru.

(10) MRL za klormekvat v hruškah je bila določena do 31. julija 2014, da bi se upošteval prenos ostankov klormekvata zaradi prej odobrene uporabe na drevesih hrušk. Ker podatki, pridobljeni pri spremljanju, kažejo, da so nekateri ostanki še vedno višji od meje določanja (LOD), je primerno podaljšati veljavnost MRL do začetka veljavnosti uredbe o pregledu obstoječih MRL za klormekvat.

(11) Pri fosetilu se je Agencija v svojem obrazloženem mnenju opirala na uporabo opredelitev ostankov, predlaganih v okviru pregleda obstoječih MRL v skladu s členom 12 Uredbe (ES) št. 396/2005. Ker imajo druge snovi, za katere so MRL trenutno v postopku pregleda, skupen metabolit s fosetilom, je primerno ohraniti obstoječo opredelitev ostanka nespremenjeno do pregleda navedenih snovi. Zato je Komisija zahtevala, da Agencija priporoči MRL v skladu s trenutno uporabo opredelitve ostankov. Agencija je predlagala MRL v višini 150 mg/kg za kivi in 400 mg/kg za začimbe.

(12) Agencija je glede vseh drugih vlog sklenila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varstva potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih pridelkov ni bilo ugotovljeno tveganje, da se sprejemljivi dnevni vnos (ADI) ali akutni referenčni odmerek (ARfD) preseže.

(13) MRL za 2-fenilfenol v agrumih so bile določene do 30. septembra 2014, dokler se ne predložita in ocenita dodatna preskusa za ugotavljanje ostankov na agrumih in veljavne študije o obstojnosti pri skladiščenju. Navedena preskusa in podatki so bili marca 2012 predloženi Španiji, državi članici poročevalki za navedeno snov. Španija je navedene podatke ocenila in pripravila poročilo o oceni, ki ga je Komisiji predložila 18. julija 2012. Da bo imela Agencija dovolj čas za oceno navedenega poročila in Komisija za odločitev, je primerno podaljšati veljavnost navedenih MRL do začetka veljavnosti uredbe o pregledu obstoječih MRL za 2-fenilfenol.

(14) Glede izoprotiolana v rižu je moral vložnik do 31. decembra 2013 ocenjujoči državi članici, Agenciji in Evropski komisiji predložiti študije o lastnostih izoprotiolana pri pečenju/kuhanju. Ti podatki so bili predloženi v roku, ocenjujoča država članica in Agencija pa sta sklenili, da obstoječe MRL ni treba spremeniti.

(15) Komisija za Codex Alimentarius (CAC) (3) je 7. julija 2012 sprejela mejne vrednosti ostankov po Codexu (CXL) za saflufenacil na užitnih klavničnih proizvodih (sesalcev) in ogrščici. Navedene CXL so varne za potrošnike v Uniji, zato bi jih bilo treba vključiti v Uredbo (ES) št. 396/2005 kot MRL (4).

(16) Iz obrazloženih mnenj Agencije in ob upoštevanju dejavnikov, ki vplivajo na obravnavano zadevo, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(17) Uredbo (ES) št. 396/2005 bi bilo zato treba ustrezno spremeniti.

(18) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 24. junija 2014 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) Znanstvena poročila EFSA so na voljo na spletu: http://www.efsa.europa.eu:

Reasoned opinion on the modification of the existing MRLs for chlormequat in pears, cereals and commodities of animal origin (Obrazloženo mnenje o spremembi obstoječih MRL za klormekvat v hruškah, žitih in proizvodih živalskega izvora). EFSA Journal 2014; 12(1):3544 [57 str.]. doi:10.2903/j.efsa.2014.3544.

Reasoned opinion on the modification of the existing MRLs for cyflufenamid in strawberries and peppers (Obrazloženo mnenje o spremembi obstoječih MRL za ciflufenamid v jagodah in papriki). EFSA Journal 2014; 12(1):3542 [26 str.]. doi:10.2903/j.efsa.2014.3542.

Reasoned opinion on the modification of the existing MRL for cyfluthrin in artichokes (Obrazloženo mnenje o spremembi obstoječe MRL za ciflutrin v artičokah). EFSA Journal 2013; 11(10):3448 [26 str.]. doi:10.2903/j.efsa.2013.3448.

Reasoned opinion on the modification of the existing MRLs for dicamba in herbs and herbal infusions (leaves and flowers) (Obrazloženo mnenje o spremembi obstoječih MRL za dikambo v zeliščih ter listih in cvetovih za zeliščne poparke). EFSA Journal 2013; 11(11):3470 [25 str.]. doi:10.2903/j.efsa.2013.3470.

Reasoned opinion on the modification of the existing MRLs for fluopicolide in hops and certain root and tuber vegetables (Obrazloženo mnenje o spremembi obstoječih MRL za fluopikolid v hmelju in nekateri korenasti in gomoljasti zelenjavi). EFSA Journal 2013; 11(11):3459 [39 pp.]. doi:10.2903/j.efsa.2013.3459.

Reasoned opinion on the modification of the existing MRLs for flutriafol in pome fruits, peaches, cherries and plums (Obrazloženo mnenje o spremembi obstoječih MRL za flutriafol v pečkatem sadju, breskvah, češnjah in slivah). EFSA Journal 2013; 11(10):3446 [25 str.]. doi:10.2903/j.efsa.2013.3446.

Reasoned opinion on the modification of the existing MRLs for fosetyl in potato, kiwi and certain spices (Obrazloženo mnenje o spremembi obstoječih MRL za fosetil v krompirju, kiviju in nekaterih začimbah). EFSA Journal 2012; 10(12):3019 [43 str.]. doi:10.2903/j.efsa.2012.3019.

Reasoned opinion on the modification of the existing MRLs for indoxacarb in beans (with pods) and mustard seed (Obrazloženo mnenje o spremembi obstoječih MRL za indoksakarb v stročjem fižolu in gorčičnem semenu). EFSA Journal 2013; 11(11):3458 [27 str.]. doi:10.2903/j.efsa.2013.3458.

Reasoned opinion on the modification of the existing MRL for mandipropamid in tomato (Obrazloženo mnenje o spremembi obstoječih MRL za mandipropamid v paradižniku). EFSA Journal 2013; 11(11):3466 doi:10.2903/j.efsa.2013.3466.

Reasoned opinion on the modification of the existing MRLs for metaldehyde in certain legume vegetables and pulses (Obrazloženo mnenje o spremembi obstoječih MRL za metaldehid v nekaterih stročnicah in zrnju stročnic). EFSA Journal 2014; 12(1):3537 [25 str.]. doi:10.2903/j.efsa.2014.3537.

Reasoned opinion on the modification of the existing MRLs for metconazole in barley and oats (Obrazloženo mnenje o spremembi obstoječih MRL za metkonazol v ječmenu in ovsu). EFSA Journal 2013; 11(4):3185 [38 str.]. doi:10.2903/j.efsa.2013.3185.

Reasoned opinion on the modification of the existing MRLs for phosmet in citrus fruits, pome fruits and rape seed (Obrazloženo mnenje o spremembi obstoječih MRL za fosmet v agrumih, pečkatem sadju in ogrščici). EFSA Journal 2013; 11(12):3510 [33 str.]. doi:10.2903/j.efsa.2013.3510.

Reasoned opinion on the modification of the existing MRLs for picloram in rape seed and mustard seed (Obrazloženo mnenje o spremembi obstoječih MRL za pikloram v ogrščici in gorčičnem semenu). EFSA Journal 2013; 11(10):3439 [27 str.]. doi:10.2903/j.efsa.2013.3439.

Reasoned opinion on the modification of the existing MRLs for propyzamide in leaves, flowers and roots of herbal infusions (Obrazloženo mnenje o spremembi obstoječih MRL za propizamid v listih, cvetovih in koreninah za zeliščne poparke). EFSA Journal 2013; 11(9):3378 [28 str.]. doi:10.2903/j.efsa.2013.3378.

Reasoned opinion on the setting of MRLs for saflufenacil in various crops, considering the risk related to the metabolite trifluoroacetic acid (TFA). (Obrazloženo mnenje o določitvi MRL za saflufenacil v različnih kmetijskih rastlinah, ob upoštevanju tveganja, povezanega z metabolitom trifluoroocetne kisline). EFSA Journal 2014; 12(2):3585 [58 str.]. doi:10.2903/j.efsa.2014.3585.

Reasoned opinion on the modification of the existing MRLs for spinosad in small fruit and berries and several commodities of animal origin (Obrazloženo mnenje o spremembi obstoječih MRL za spinosad v drobnem sadju in jagodičevju ter nekaterih proizvodih živalskega izvora). EFSA Journal 2013; 11(11):3447 [38 str.]. doi:10.2903/j.efsa.2013.3447.

Reasoned opinion on the modification of the existing MRLs for trifloxystrobin in horseradish, parsley root and purslane (Obrazloženo mnenje o spremembi obstoječih MRL za trifloksistrobin v hrenu, korenu peteršilja in portulaku). EFSA Journal 2013; 11(8):3349 [25 str.]. doi:10.2903/j.efsa.2013.3349.

(3) Poročila Odbora Codex za ostanke pesticidov so na voljo na: http://www.codexalimentarius.org/download/report/777/REP12_PRe.pdf. Skupni program FAO/SZO za prehranske standarde, Komisija za Codex Alimentarius. Dodatka II in III. Petintrideseto zasedanje. Rim, Italija, 2.–7. julija 2012.

(4) Znanstvena podpora za pripravo stališča EU na 44. zasedanju Odbora Codex za ostanke pesticidov (CCPR). EFSA Journal 2012; 10(7):2859 [155 str.]. doi:10.2903/j.efsa.2012.2859.